Ljubljana, 30.5.2016

**RAZPIS: Projekt Specialno jadranje 2016 (17.- 24. september 2016, Biograd na Moru)**

Spoštovani,

v lanskem letu smo pod okriljem Društva specialna olimpiada Slovenije drugič izvedli projekt Specialno jadranje, v katerem se nam je pridružilo 42 naših športnikov, skupaj s posadko in prostovoljci pa nas je bilo na sedmih jadrnicah 67 (v letu 2014 – 5 jadrnic). Za leto 2016 smo projekt zastavili še bolj ambiciozno, saj bomo v floto sprejeli kar 10 jadrnic (skupaj 60 športnikov + posadka).

**Zakaj Specialno jadranje?**

Z nami boste posebni, ker boste v tednu dni življenja na jadrnici vsakdanje nervoze, težave, neuspehe in hitenje, marsikje pa tudi prepire in nasilje spremenili v radostno doživljanje življenja na morju in skupnega sobivanja. Dobili boste priložnost doživeti stvari, ki vam morebiti zaradi socialnih, vedenjskih ali drugih težav niso dosegljive. Marsikomu izmed vaših kolegov je ravno jadranje in bivanje s sovrstniki na tako majhnem prostoru v preteklih letih nudilo možnost, da so spoznali svoje kvalitete, ki so jih kasneje prenesli v vsakdanje življenje. Izkušnjo z lanskoletnega jadralskega tedna si lahko ogledate na: <https://vimeo.com/141090206>.

OKVIRNI 7-dnevni PROGRAM:

- vsakodnevna animacija udeležencev (igra in športne aktivnosti),

- spoznavanje morja in plovil,

- plovba (glede na vreme),

- bivanje izven marin in urbanih naselji (če vreme dopušča),

- spoznavanje življenja na malem prostoru (jadrnica),

- ribolov, veslanje, igra, plavanje, kopanje, zabava,

- priprava skupnih obrokov (testenine, žar, ribe, palačinke).

Program se izvaja v Marini Kornati Biograd in na okoliških lokacijah po samem mestu ter v biogradskem akvatoriju. V dosedanjih dveh letih se je Biograd izkazal kot zelo prijazen gostitelj naših posadk. Preberite si zapis o lanskoletnem dogajanju: <http://www.specialna-olimpiada.si/si/aktualno/1727/objava.html>.

**Vključeno v kotizaciji 370** €:

- najem jadrnice,  
- krmar,

- spremstvo,  
- posteljnina za vsa ležišča,

- končno čiščenje jadrnice,  
- 3 privezi izven matične marine,  
- do 60 litrov goriva za jadrnico,  
- 1 topel dnevni obrok za vsakega udeleženca na dan,  
- animacijsko pedagoški program ter pripomočki za izvedbo le-tega,  
- majčke in ostali materiali za delavnice za vse udeležence projekta.

V lanskem letu so si posadke večino hrane (zajtrki, večerje, malice) zagotovile prek donatorjev, nekaj je zagotovil tudi organizator. Razen nabave kruha in manjših dodatkov se denar porabi večinoma le za priboljške (sladoled, pijača, razglednice …).

**Prevoz** v marino Biograd ter nazaj ni vključen v ceno (organizator bo zagotovil avtobusni prevoz, ki ga plača prijavitelj). Strošek prevoza z avtobusom bo približno 35€ na udeleženca. Potrebo po avtobusnem prevozu opredelite v prijavi!

**Način in roki plačil:**Plačilo se izvedene po predloženem računu najkasneje do 24. junija.

**Rok za oddajo prijave (v elektronski obliki):** **25. junij 2016.** Podpisane prijave pošljite na: [so.slovenija@gmail.com](mailto:so.slovenija@gmail.com).

Ujemite veter v laseh skupaj z nami!

Urška Kustura

izvršna sekretarka

SO Slovenija